b'\n_START_ARTICLE_\nPatanio karalyst\xc4\x97\n_START_SECTION_\nPattani karalyst\xc4\x97\n_START_PARAGRAPH_\nXIII a. Langkasukoje priimtas islamas ir ji pakeit\xc4\x97 vard\xc4\x85 \xc4\xaf Pattani. \xc5\xa0i karalyst\xc4\x97 paveld\xc4\x97jo Langasukos teritorijas ir buvo i\xc5\xa1sid\xc4\x97s\xc4\x8diusi rytin\xc4\x97se Kra s\xc4\x85smaukos pakrant\xc4\x97se (u\xc5\xbe\xc4\x97m\xc4\x97 dabartines Tailando Pattani, Yala, Narathiwat provincijas bei Malaizijos Kelantano ir i\xc5\xa1 dalies Terengganu valstijas). Jos sostin\xc4\x97 buvo dabartiniame Kurse mieste. Kaimynin\xc4\x97s valstyb\xc4\x97s buvo Kedaho sultonatas vakaruose ir Nakhon si Thammarat \xc5\xa1iaur\xc4\x97je. Pietuose XV a susik\xc5\xabr\xc4\x97 Melakos sultonatas._NEWLINE_Atskirais laikotarpiais nuo XVI a Pattani mok\xc4\x97jo duokl\xc4\x99 Tailandui, b\xc5\xabdama jo vasale. Ta\xc4\x8diau XVII a valstyb\xc4\x97 i\xc5\xa1gyveno did\xc5\xbeiausi\xc4\x85 klest\xc4\x97jim\xc4\x85, nes vert\xc4\x97si prekyba su Kinija, Indija, Ri\xc5\xabki\xc5\xab karalyste, Vakar\xc5\xb3 \xc5\xa1alimis. Tuo metu vald\xc4\x97 \xc5\xbeymios moterys valdov\xc4\x97s._NEWLINE_XVIII a ji labai nusilpo, nuo jos atskilo Terenganu ir Kelantano sultonatai, v\xc4\x97liau prijungti prie Brit\xc5\xb3 Malajos. Likusios Pattani teritorijos XIX a prad\xc5\xbeioje absorbuotos Tailando (formaliai aneksija \xc4\xafvyko 1902\xc2\xa0m.). 1909\xc2\xa0m. brit\xc5\xb3-Siamo sutartimi britai galutinai pripa\xc5\xbeino Pattani padalijim\xc4\x85: Terenganu ir Kelantanas atiteko Jungtinei Karalystei, o \xc5\xa1iaurin\xc4\x97s sritys\xc2\xa0\xe2\x80\x93 Siamui. Siamo sud\xc4\x97tyje jos sudar\xc4\x97 atskir\xc4\x85 administracin\xc4\xaf vienet\xc4\x85 monthon, o 1933\xc2\xa0m. padalintos \xc4\xaf tris aministracinius vienetus: Pattani, Yala ir Narathiwat.\n_START_SECTION_\nSeparatizmas\n_START_PARAGRAPH_\nBuvusios Pattani teritorijos Tailando sud\xc4\x97tyje i\xc5\xa1laik\xc4\x97 malaj\xc5\xb3 tapatyb\xc4\x99, kalb\xc4\x85 ir islamo religij\xc4\x85. Nuo 1930\xc2\xa0m nepaisant Tailando m\xc4\x97ginim\xc5\xb3 u\xc5\xbegniau\xc5\xbeti, \xc4\x8dia buvo vykdomi separatistiniai i\xc5\xa1puoliai, siekiantys atkurti Pattani karalyst\xc4\x99. Ypa\xc4\x8d pattani viltys sustipr\xc4\x97jo per Antr\xc4\x85j\xc4\xaf pasaulin\xc4\xaf kar\xc4\x85, kuomet Tengku Mahmud Mahyuddin vadovaujami sukil\xc4\x97liai tik\xc4\x97josi brit\xc5\xb3 pagalbos. Pasibaigus karui britai nepalaik\xc4\x97 j\xc5\xb3 sieki\xc5\xb3, ir Pattani liko Tailando sud\xc4\x97tyje._NEWLINE_Po karo d\xc4\x97l ypa\xc4\x8d kietos Tailando politikos Pattani rezistencija buvo u\xc5\xbegniau\xc5\xbeta. Ji atgim\xc4\x97 1980\xc2\xa0m., o sustiprinta buvo 1990, plintant \xc4\xafvairioms islamo id\xc4\x97joms. XXI a prad\xc5\xbeioje prasid\xc4\x97jo teroristiniai i\xc5\xa1puoliai, dar labiau suintensyv\xc4\x97j\xc4\x99 2004\xc2\xa0m.'